Etruria is 'n voorstad van Stoke-on-Trent in Staffordshire, Engeland. Etruria was die vierde en voorlaaste setel wat vir die Wedgwood-pottebakkery en -porseleinfabriek gekies is. Josiah Wedgwood, wat sy sake vooraf vanuit Burslem bedryf het, het sy nuwe aanleg in 1769 geopen. Dit is na die Italiaanse distrik Etrurië vernoem, die stamland van die Etruskers wat vir hulle kunsvolle ambagsprodukte bekend staan. Die werksterrein naby die Trent-en-Merseykanaal het 140 hektaar beslaan. Naas Wedgwood se huis, Etruria Hall, was ook die Etruria Works op die terrein geleë. Die fabriek is tot en met 1950 deur Wedgwood bedryf. WEdgwood se huidige aanleg is in Barlaston geleë, 'n dorp sowat ses myl ten suide van die vroeëre terrein. Thomas Wedgwood (1771-1805) het sy baanbrekerswerk op die gebied van fotografie in die 1790's in Etruria Hall gedoen.